Delta-variant ál meer dominant in SA(Argieffoto: Luca Sola/AFP) Die hoogs aansteeklike Delta-variant van die koronavirus word al hoe meer dominant in Gauteng. Die Nasionale Instituut vir Oordraagbare Siektes (Nios) sê die Delta-variant, wat aanvanklik in Indië opgemerk is, het 53% uitgemaak van die monsters wat in Junie in Gauteng geneem is. Die Beta-variant was in Mei nog oorheersend in Gauteng en het in 64% van monsters wat geneem is, voorgekom. Data uit die Verenigde Koninkryk toon dat die Delta-variant 97% meer oordraagbaar is, maar dat Covid-19-entstowwe steeds baie doeltreffend is om ernstige siekte weens die Delta-variant te voorkom. Die Pfizer-BioNTech-entstof toon 96% doeltreffendheid ná twee dosisse. “Dit is belangrik om daarop te let dat herinfeksie met die Delta-variant moontlik is ná ŉ Beta-infeksie weens die afname in immuniteit,” het prof. Adrian Puren, waarnemende uitvoerende direkteur van Nios, gesê. Daar is egter beperkte data beskikbaar oor die kwessie of daar verskillende simptome is weens Delta-infeksie, maar voorlopige gegewens uit die Verenigde Koninkryk dui daarop dat die Delta-variant moontlik ernstiger siekte kan veroorsaak. Ander kommerwekkende variante, waaronder die Alfa- en Eta-variante, is ook in Mei opgespoor en het onderskeidelik 6% en 1% van die monsters behels. Geen Eta-variante is opgespoor in die monsters wat in Junie versamel is nie, terwyl die Alfa-variant vir 7% van die monsters verantwoordelik was. Volgens Nios word dié en ander variante van die koronavirus wêreldwyd gemonitor weens kommer oor moontlik verhoogde oordraagbaarheid. “Dit is nie verbasend dat nuwe variante in Suid-Afrika bespeur is nie,” het Puren gesê. “Ons wil mense verseker dat die instituut sy hulpbronne en navorsingspogings daarop fokus om die variante te verstaan.” Om die verspreiding van die virus te verminder en die infeksiekurwe af te plat deur die nakoming van nie-farmaseutiese ingrypings, kan volgens Nios nie genoeg beklemtoon word nie. “Ons verstaan dat baie mense aan Covid-19-uitbranding ly en laks raak wanneer dit kom by voorkomende maatreëls. Maar ter wille van jouself en jou geliefdes moet jy jou hande was of reinig, jou masker dra en ŉ afstand van 1,5 m van ander af handhaaf. Vermy byeenkomste en kry die Covid-19-entstof sodra dit vir jou beskikbaar is.”